31987R4056
L 379/29
JURNALUL OFÍCIAL AL UNIUNII EUROPENE
REGULAMENTUL (CEE) NR. 4056/87 AL COMISIEI
din 22 decembrie 1987
de stabilire a metodelor de analiză și a altor dispoziții cu caracter tehnic necesare pentru punerea în aplicare a Regulamentului (CEE) nr. 3035/80 al Consiliului de stabilire a normelor generale privind acordarea restituirilor la export și criteriile de fixare a valorii acestora pentru anumite produse agricole exportate ca mărfuri care nu intră sub incidența anexei II la tratat
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), astfel cum a fost modificat prin Regulamentul (CEE) nr. 3985/87 (2), în special articolul 9,
întrucât, în sensul asigurării unui tratament uniform la exportul comunitar de mărfuri cărora li se aplică Regulamentul (CEE) nr. 3035/80 (3) al Consiliului, astfel cum a fost modificat ultima dată prin Regulamentul (CEE) nr. 4055/87 (4), este important să se definească metodele de analiză și alte dispoziții cu caracter tehnic;
întrucât măsurile prevăzute de prezentul regulament sunt conforme cu avizul Comitetului pentru nomenclatură,
ADOPTĂ PREZENTUL REGULAMENT:
Articolul 1
Prezentul regulament definește metodele comunitare de analiză, necesare aplicării Regulamentului (CEE) nr. 3033/8 (5) al Consiliului, astfel cum a fost modificat prin Regulamentul (CEE) nr. 3743/87 (6) (în ceea ce privește exporturile), și a Regulamentului (CEE) nr. 3035/80, sau, în absența unei metode de analiză, natura operațiunilor analitice care trebuie efectuate sau principiul unei metode care trebuie să se aplice.
Articolul 2
În conformitate cu notele din anexa D la Regulamentul (CEE) nr. 3035/80 și în sensul aplicării aceleiași anexe, „datele rezultate din analiza mărfurilor” indicate în coloana 3 sunt obținute prin metodele, procedurile și formulele menționate în prezentul articol:
1.
Zaharuri
Cromatografia în fază lichidă de înaltă precizie (HPLC) este utilizată pentru dozarea individuală a zaharurilor.
A.
Conținutul de zaharoză menționat în coloana 3 din anexa D este egal cu:
(a)
S + (2F) × 0,95,
atunci când conținutul de glucoză este mai mare decât sau egal cu cel de fructoză
sau
(b)
S + (G + F) × 0,95,
atunci când conținutul de glucoză este mai mic decât cel de fructoză,
unde
S = conținutul de zaharoză determinat prin HPLC,
F = conținutul de fructoză determinat prin HPLC,
G = conținutul de glucoză determinat prin HPLC.
Atunci când prezența unui hidrolizat de lactoză este declarată și/sau anumite cantități de lactoză și de galactoză sunt puse în evidență, un conținut de glucoză echivalent cu cel de galactoză (determinat prin HPLC) se deduce din conținutul de glucoză (G) înainte de efectuarea oricărui alt calcul.
B.
Conținutul de glucoză menționat în coloana 3 din anexa D este egal cu:
(a)
G - F,
atunci când conținutul de glucoză este mai mare decât cel de fructoză,
(b)
0 (zero),
atunci când conținutul de glucoză este egal sau mai mic decât cel de fructoză.
Atunci când se declară prezența unui hidrolizat de lactoză și/sau anumite cantități de lactoză și de galactoză sunt puse în evidență, un conținut de glucoză echivalent cu cel de galactoză (determinat prin HPLC) se deduce din conținutul de glucoză (G) înainte de efectuarea oricărui alt calcul.
2.
Amidonul (sau dextrinele)
(Dextrinele sunt calculate în amidon)
A.
Pentru orice poziție și subpoziție, altele decât subpozițiile 3505 10 10, 3505 10 90, 3505 20 10 până la 3505 20 90, precum și de la 3809 10 10 până la 3809 10 90 din Nomenclatura Combinată, conținutul de amidon (sau dextrine) indicat în coloana 3 din anexa D corespunde formulei:
(Z-G) × 0,9,
unde
Z
= conținutul de glucoză, determinat prin metoda descrisă la anexa I la Regulamentul (CEE) nr. 4154/87 al Comisiei (7),
G
= conținutul de glucoză determinat prin HPLC.
B.
Pentru pozițiile și subpozițiile 3505 10 10, 3505 10 90, 3505 20 10 până la 3505 20 90, precum și de la 3809 10 10 până la 3809 10 90 din Nomenclatura Combinată, conținutul de amidon (sau dextrine) este cel determinat prin aplicarea metodei prezentate la anexa II la Regulamentul (CEE) nr. 4154/87.
3.
Grăsimi lactate
Pentru determinarea conținutului de grăsimi lactate menționate în coloana 3 din anexa D, se aplică o metodă care constă în extragerea cu eter din petrol, precedată de hidroliza cu acid clorhidric și urmată de cromatografia în fază gazoasă a esterilor metilici ai acizilor grași. În cazul în care se pune în evidență prezența grăsimii lactate, procentul acesteia se calculează înmulțind procentul de butirat de metil cu 23, iar rezultatul astfel obținut se înmulțește cu conținutul total de grăsime, exprimat în procente, din produsul ca atare și se împarte la 100.
Articolul 3
În vederea aplicării anexei C la Regulamentul (CEE) nr. 3035/80, dozajul de manitol și de D-glucitol (sorbitol) se efectuează în conformitate cu metoda HPLC.
Articolul 4
(1) Se stabilește un buletin de analiză.
(2) Buletinul de analiză trebuie să includă în special:
-
toate indicațiile referitoare la identificarea eșantionului;
-
metoda comunitară utilizată și trimiterea exactă la textul legal care o menționează sau, după caz, trimiterea la o metodă detaliată care specifică natura operațiunilor analitice care trebuie efectuate sau principiul unei metode care trebuie să se aplice, indicate de prezentul regulament;
-
elementele care ar putea influența rezultatele;
-
rezultatele analizei, ținând seama de exprimarea acestora prin metoda utilizată și de exprimarea dictată de necesitățile serviciilor vamale sau de gestionare care au solicitat analiza.
Articolul 5
Prezentul regulament intră în vigoare la 1 ianuarie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1987.